Druses
Los Druses (en arabi درزي durzī, plural دروز durūz) es una populacion del Pròche Orient professant una religion monoteïsta. Son principalament establits dins lo sud de Liban e dins la part centrala del Mont Liban, dins lo sud de Siria (ont ocupan subretot la zòna montanhosa del Hawran, coneguda jol nom de Djebel Druse), dins lo nòrd de l'Estat d'Israèl en Galilèa, e sul platèl de Golan.

Lor religion, lo drusisme, es una doctrina filosofica fondada sus l'iniciacion e centrada sul costat esoteric de la religion musulmana. Es tanben considerada coma essent estada inicialament una escòla de la branca ismaïliana del chiisme, puèi influenciat pel neoplatonisme e lo gnosticisme, que l'a transformat en religion a despart.

Lor interpretacion de l'islam es secreta e es revelada als fidèls qu'après divèrses gras d'iniciacion, s'apiege sus la cresença en la reïncarnacion. D'efièch, cèrts versets de l'Alcoran son de còps que i a interpretats coma anant dins lo sens de la metempsicòsi. Per exemple, Sorata 2:28 (Al Baqara): «Cossí poscatz-vos renegar Allà mentre que vos a donat la vida, quand n'èretz privats? Puèi vos farà morir; puèi vos farà reviure e enfin es a Lui que tornaretz.».

Los Druses considèran que son pas obligats per cèrtas prescripcions de la charia. An de liturgias mas sols los unes volent reservar lor vida a aquela religion an lo drech de lira lor libre sagrat, nomenat Kitab al Hekma (lo libre del saber) e aquelas personas son nomenadas Cheic. Los autres an pas lo drech autanplan de lira o agachar un mot del libre sagrat. Aquelas personas avent pas lo drech de lira lo libre sagrat deuràn tanben far de las simplas preguièras abans mantas accions quotidianas (coma per exemple abans de manjar o de dormir). La comunitat musulmana considèra las Druzes coma essent erètjas, del fach que lor cresença seriá contradictòria amb la fe musulmana.

Lor nombre es avalorat a mai o mens 1 milion. Dispersats, los Druses vivon subretot a Liban (ont serián entre 280 000 e 350 000, siá 4 % de la populacion), en Siria (de 500 000 a 750 000 personas), e en Israèl (mai o mens 118 000 personas).

Vejatz tanben 

Alevisme
Catarisme
Yesidis

Nòtas e referéncias 

Siria
Religion monoteïsta
Israèl
Liban
Gnosticisme
Chiisme